2006R1934 — SK — 31.12.2011 — 001.001

Tento dokument slúži čisto na potrebu dokumentácie a inštitúcie nenesú nijakú zodpovednosť za jeho obsah

Zmenené a doplnené:





Opravené a doplnené:









▼B

▼M1

NARIADENIE RADY (ES) č. 1934/2006

z 21. decembra 2006,

ktorým sa ustanovuje nástroj financovania spolupráce s industrializovanými krajinami a územiami a inými krajinami a územiami s vysokými príjmami a s rozvojovými krajinami, na ktoré sa vzťahuje nariadenie (ES) č. 1905/2006, pre činnosti mimo oficiálnej rozvojovej pomoci

▼C1







RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä na jej článok 181a, so zreteľom na návrh Komisie, so zreteľom na stanovisko Európskeho parlamentu, keďže: (1) V poslednom desaťročí Spoločenstvo neustále posilňuje svoje dvojstranné vzťahy so širokým spektrom industrializovaných krajín a územní a iných krajín a území s vysokými príjmami v rôznych regiónoch sveta, najmä v Severnej Amerike, východnej Ázii a Australázii, ale aj v juhovýchodnej Ázii a v oblasti Perzského zálivu. Tieto vzťahy navyše zahŕňajú čoraz širšie pole tém a oblastí z hospodárskej sféry aj mimo nej. (2) Záujmom Spoločenstva je naďalej prehlbovať vzťahy s industrializovanými krajinami a územiami, s ktorými má často podobné politické, hospodárske a inštitucionálne štruktúry a hodnoty a ktoré sú významnými politickými a obchodnými partnermi dvojstrannej spolupráce, ako aj významnými aktérmi na viacstranných fórach a v celosvetovom riadení. Bude to významný faktor posilnenia úlohy a miesta Európskej únie vo svete, konsolidácie viacstranných inštitúcií a zabezpečenia rovnováhy a rozvoja svetového hospodárstva a medzinárodného systému. (3) Európska únia sa s industrializovanými krajinami a územiami a inými krajinami a územiami s vysokými príjmami dohodla na posilnení vzájomných vzťahov a na spolupráci v oblastiach spoločného záujmu prostredníctvom rôznych dvojstranných nástrojov, ako sú napríklad dohody, vyhlásenia, akčné plány a iné podobné dokumenty. (4) Spoločenstvo v súlade so zásadami ustanovenými v týchto dvojstranných nástrojoch vykonáva politiku spolupráce zameranú na vytváranie priaznivého prostredia na nadväzovanie a rozvíjanie jeho vzťahov s týmito krajinami a územiami. Činnosti spolupráce pomôžu posilniť účasť a viditeľnosť Európy v týchto krajinách a podporia hospodárske, obchodné, akademické, kultúrne a iné výmeny a kontakty medzi širokým spektrom aktérov na oboch stranách. (5) Európska únia je založená na zásadách, ako je demokracia, právny štát, dobrá správa vecí verejných, dodržiavanie ľudských práv a základných slobôd. Akcia Spoločenstva podľa tohto nariadenia by mala prispievať k všeobecnému cieľu rozvíjania a posilňovania týchto zásad v partnerských krajinách a regiónoch prostredníctvom dialógu a spolupráce. (6) Podpora rôznorodých iniciatív dvojstrannej spolupráce s industrializovanými krajinami a územiami a inými krajinami a územiami s vysokými príjmami v rámci jediného nástroja prinesie úspory z veľkého rozsahu, synergické účinky, väčšiu účinnosť a viditeľnosť akcií Spoločenstva. (7) V záujme dosiahnutia cieľov tohto nariadenia je potrebné uplatňovať diferencovaný prístup a formovať spoluprácu s partnerskými krajinami, zohľadňujúc ich hospodárske, sociálne a politické situácie, ako aj špecifické záujmy, stratégie a priority Spoločenstva. (8) Toto nariadenie si vyžaduje zrušiť nariadenie Rady (ES) č. 382/2001 z 26. februára 2001 o vykonávaní projektov na podporu spolupráce a obchodných vzťahov medzi Európskou úniou a priemyselnými krajinami Severnej Ameriky, Ďalekého východu a Južnej Ázie a ktoré zrušuje nariadenie (ES) č. 1035/1999 ( 1 ). (9) Keďže cieľ tohto nariadenia, a to podporovať posilnenú spoluprácu medzi Spoločenstvom a industrializovanými krajinami a územiami a inými krajinami a územiami s vysokými príjmami, nie je možné uspokojivo dosiahnuť na úrovni členských štátov, ale z dôvodu rozsahu činnosti ho možno lepšie dosiahnuť na úrovni Spoločenstva, môže Spoločenstvo prijať opatrenia v súlade so zásadou subsidiarity podľa článku 5 zmluvy. V súlade so zásadou proporcionality podľa uvedeného článku toto nariadenie neprekračuje rámec nevyhnutný na dosiahnutie tohto cieľa. (10) Je vhodné prijať opatrenia potrebné na vykonávanie tohto nariadenia v súlade s rozhodnutím Rady 1999/468/ES z 28. júna 1999, ktorým sa ustanovujú postupy pre výkon vykonávacích právomocí prenesených na Komisiu ( 2 ), keďže: PRIJALA TOTO NARIADENIE:







▼M1

Článok 1

Cieľ

1. Na účely tohto nariadenia „industrializované krajiny a územia a iné krajiny a územia s vysokými príjmami“ zahŕňajú krajiny a územia uvedené v prílohe I tohto nariadenia a „rozvojové krajiny“ zahŕňajú krajiny, na ktoré sa vzťahuje nariadenie Európskeho parlamentu a Rady (ES) č. 1905/2006 z 18. decembra 2006, ktorým sa ustanovuje nástroj financovania rozvojovej spolupráce ( 3 ), a ktoré sú uvedené v prílohe II tohto nariadenia. Na tieto krajiny sa ďalej spoločne odkazuje ako na „partnerské krajiny“.

Financovanie zo strany Únie podľa tohto nariadenia podporuje hospodársku, finančnú, technickú, kultúrnu a akademickú spoluprácu s partnerskými krajinami v oblastiach stanovených v článku 4, ktoré patria do oblastí jej právomoci. Cieľom tohto nariadenia je financovanie opatrení, ktoré v zásade nespĺňajú kritéria pre oficiálnu rozvojovú pomoc (ďalej len „kritériá ODA“) ustanovené Výborom pre rozvojovú pomoc Organizácie pre hospodársku spoluprácu a rozvoj (OECD/DAC).

2. Hlavným cieľom spolupráce s partnerskými krajinami je konkrétnym spôsobom reagovať na potrebu posilnenia väzieb a užšie s nimi spolupracovať na dvojstrannom, regionálnom alebo viacstrannom základe, aby sa vytvorilo priaznivejšie a transparentnejšie prostredie na rozvoj vzťahov medzi Úniou a partnerskými krajinami v súlade so zásadami, ktorými sa riadi vonkajšia činnosť Únie, ako sú stanovené v zmluvách. Týka sa to okrem iného podpory demokracie, dodržiavania ľudských práv a základných slobôd, zásad právneho štátu, ako aj dôstojnej práce, dobrej správy vecí verejných a ochrany životného prostredia, aby sa tak prispelo k pokroku a účasti na procesoch trvalo udržateľného rozvoja v partnerských krajinách.

Článok 2

Rozsah pôsobnosti

1. Spolupráca je zameraná na partnerské krajiny s cieľom posilniť dialóg a zblíženie a vymieňať si a podporovať podobné politické, hospodárske a inštitucionálne štruktúry a hodnoty. Únia sa zameriava aj na zintenzívnenie spolupráce a výmen so stálymi alebo s čoraz dôležitejšími bilaterálnymi partnermi a aktérmi na viacstranných fórach a v celosvetovom riadení. Spolupráca sa týka aj partnerov, pri ktorých má Únia strategický záujem o posilňovanie väzieb a šírenie svojich hodnôt, ako sú stanovené v zmluvách.

2. V riadne opodstatnených prípadoch a v záujme zabezpečenia jednotnosti a účinnosti financovania zo strany Únie a podpory regionálnej spolupráce môže Komisia pri prijímaní ročných akčných programov uvedených v článku 6 rozhodnúť, že na poskytnutie podpory pre opatrenia financované podľa tohto nariadenia sú oprávnené aj krajiny, ktoré nie sú uvedené v prílohách, ak má projekt alebo program, ktorý sa má realizovať, regionálnu alebo cezhraničnú povahu. Ustanovenia v tomto zmysle sa uvádzajú vo viacročných programoch spolupráce uvedených v článku 5.

3. Komisia mení a dopĺňa zoznamy uvedené v prílohách I a II v súlade s pravidelnými revíziami OECD/DAC týkajúcimi sa jeho zoznamu rozvojových krajín a informuje o tom Európsky parlament a Radu.

4. Pokiaľ ide o financovanie zo strany Únie podľa tohto nariadenia, treba v prípade potreby venovať osobitnú pozornosť dodržiavaniu základných pracovných noriem Medzinárodnej organizácie práce (MOP) partnerskými krajinami a ich úsiliu o zníženie emisií skleníkových plynov.

5. Pokiaľ ide o krajiny uvedené v prílohe II tohto nariadenia, prísne sa dodržiava súlad politík s opatreniami financovanými podľa nariadenia (ES) č. 1905/2006 a nariadenia Európskeho parlamentu a Rady (ES) č. 1337/2008 zo 16. decembra 2008, ktorým sa ustanovuje nástroj rýchlej reakcie na prudký nárast cien potravín v rozvojových krajinách ( 4 ).

Článok 3

Všeobecné zásady

1. Únia je založená na zásadách slobody, demokracie, dodržiavania ľudských práv a základných slobôd a zásadách právneho štátu a prostredníctvom dialógu a spolupráce sa usiluje posilňovať, rozvíjať a upevňovať oddanosť týmto zásadám v partnerských krajinách.

2. Pri vykonávaní tohto nariadenia sa pri formovaní spolupráce s partnerskými krajinami uplatňuje v prípade potreby diferencovaný prístup, aby sa zohľadnili ich hospodárske, sociálne a politické situácie, ako aj špecifické záujmy, stratégie a priority Únie.

3. Opatrenia financované podľa tohto nariadenia zahŕňajú oblasti spolupráce stanovené najmä v nástrojoch, dohodách, vyhláseniach a akčných plánoch Únie a partnerských krajín, ako aj oblasti súvisiace s osobitnými záujmami a prioritami Únie a musia byť s nimi v súlade.

4. Pri opatreniach financovaných podľa tohto nariadenia sa Únia snaží zabezpečiť súlad s ostatnými oblasťami svojej vonkajšej činnosti, ako aj s ostatnými príslušnými politikami Únie, predovšetkým v oblasti rozvojovej spolupráce. Tento súlad sa zabezpečí pri formulovaní politík, strategickom plánovaní a pri programovaní a vykonávaní opatrení.

5. Opatrenia financované podľa tohto nariadenia dopĺňajú a podporujú snahy členských štátov a verejných orgánov Únie v oblasti obchodných vzťahov a kultúrnych, akademických a vedeckých výmen.

6. Komisia informuje Európsky parlament a má s ním pravidelnú výmenu názorov.

Článok 4

Oblasti spolupráce

Financovanie zo strany Únie podporuje akcie spolupráce v súlade s článkom 1 a je v súlade s celkovým účelom, rozsahom pôsobnosti, cieľmi a všeobecnými zásadami tohto nariadenia. Financovanie zo strany Únie sa vzťahuje na akcie, ktoré v zásade nespĺňajú kritériá ODA a ktoré môžu zahŕňať regionálny rozmer, v týchto oblastiach spolupráce:

1. podpora spolupráce, partnerstiev a spoločných podnikov hospodárskych, sociálnych, kultúrnych, akademických a vedeckých subjektov v Únii a partnerských krajinách;

2. stimulácia dvojstranného obchodu, investičných tokov a hospodárskych partnerstiev vrátane zamerania na malé a stredné podniky;

3. podpora dialógu medzi politickými, hospodárskymi, sociálnymi a kultúrnymi subjektmi a inými mimovládnymi organizáciami v príslušných odvetviach v Únii a partnerských krajinách;

4. podpora väzieb medzi jednotlivcami, programov vzdelávania a odbornej prípravy, ako aj intelektuálnych výmen a posilnenie vzájomného porozumenia medzi kultúrami, najmä na úrovni rodiny, vrátane opatrení na zabezpečenie a posilnenie účasti Únie v programe Erasmus Mundus a účasti na európskych vzdelávacích veľtrhoch;

5. podpora projektov spolupráce v oblastiach, ako je výskum, veda a technika, šport a kultúra, energetika (najmä energia z obnoviteľných zdrojov), doprava, životné prostredie (vrátane zmeny klímy), colné, finančné, právne otázky a otázky týkajúce sa ľudských práv, a iné oblasti spoločného záujmu Únie a partnerských krajín;

6. zvýšenie povedomia a zlepšenie znalostí o Únii, ako aj posilnenie jej viditeľnosti v partnerských krajinách;

7. podpora osobitných iniciatív vrátane výskumnej práce, štúdií, pilotných programov alebo spoločných projektov zameraných na účinné a pružné plnenie úloh v oblasti spolupráce, ktoré vyplývajú z vývoja dvojstranných vzťahov Únie s partnerskými krajinami alebo ktoré sú zamerané na stimuláciu ďalšieho prehlbovania a rozširovania dvojstranných vzťahov s nimi.

▼C1

Článok 5

Programovanie a rozdeľovanie finančných prostriedkov

1. Akcie na podporu spolupráce podľa tohto nariadenia sa vykonávajú v rámci viacročných programov spolupráce, ktoré sa vzťahujú na spoluprácu so všetkými alebo s vybranými partnerskými krajinami. Komisia vypracúva viacročné programy spolupráce a stanovuje ich rozsah pôsobnosti.

▼M1

2. Viacročné programy spolupráce sa vzťahujú na obdobie, ktorého dĺžka nepresiahne dobu platnosti tohto nariadenia. Stanovia sa v nich osobitné záujmy a priority Únie, všeobecné ciele a očakávané výsledky. Najmä v súvislosti s programom Erasmus Mundus sa programy zameriavajú na čo najvyváženejšie geografické pokrytie. Taktiež sa v nich stanovia oblasti vybrané na finančnú pomoc Únie a uvedie sa v nich orientačné rozdelenie finančných prostriedkov na dotknuté obdobie, a to celkové rozdelenie, rozdelenie medzi jednotlivé prioritné oblasti a rozdelenie medzi jednotlivé partnerské krajiny alebo skupiny partnerských krajín. V prípade potreby sa toto rozdelenie môže uviesť vo forme rozmedzia. Viacročné programy spolupráce sa revidujú v polovici trvania alebo v prípade potreby ad hoc.

▼C1

3. Viacročné programy spolupráce, ako aj všetky ich revízie prijíma Komisia v súlade s postupom ustanoveným v článku 15 ods. 2.

▼M1

Článok 5a

Strategické záujmy, všeobecné ciele, prioritné oblasti financovania a očakávané výsledky spolupráce s partnerskými krajinami uvedenými v prílohe II

Viacročné programy spolupráce, ktoré sa uvádzajú v článku 5, s partnerskými krajinami uvedenými v prílohe II vychádzajú z nasledujúcich všeobecných cieľov, prioritných oblastí financovania a očakávaných výsledkov:

1. Verejná diplomacia a aktívna pomoc, ktorých cieľom je: — podporovať široké porozumenie a viditeľnosť Únie, — propagovať názory Únie na dôležité politické otázky a podporovať demokratické hodnoty Únie, dodržiavanie ľudských práv a základných slobôd, — povzbudzovať úvahy a diskusiu o Únii a jej politikách, ako aj o vzťahoch Únie s partnerskými krajinami uvedenými v prílohe II, — rozvíjať nové prístupy, ktoré by boli impulzom pre pozitívne, na výsledky zamerané vzťahy s krajinami, ktoré majú málo vedomostí o Únii alebo im takéto vedomosti úplne chýbajú. Činnosti zamerané na podporu uvedených cieľov by mali viesť k lepšiemu vnímaniu Únie a vzájomnému porozumeniu medzi Úniou a partnerskými krajinami uvedenými v prílohe II s následným pozitívnym vplyvom na hospodárske a politické vzťahy Únie s jej partnermi.

2. Hospodárske partnerstvo a obchodná spolupráca, ktorých cieľom je: — uľahčovať spoločnostiam Únie prístup na trh, najmä prostredníctvom programov na ich podporu (vrátane relevantnej regulačnej podpory v súvislosti s prekážkami obchodu), pričom sa bude vychádzať zo skúseností získaných na základe dlhodobých programov obchodnej spolupráce. Uvedené programy by mali vždy, keď je to možné, dopĺňať existujúce podporné opatrenia. Mali by prinášať konkrétne príležitosti pre zlepšenie obchodnej a vedeckej spolupráce, zvýšenie obratu a investícií v cieľových oblastiach a väčší objem obchodnej výmeny s partnerskými krajinami uvedenými v prílohe II. Toto úsilie musí byť v súlade so širšou stratégiou Komisie zameranou na rozvoj konkurencieschopnosti Únie na globálnych trhoch, ako aj inými politikami Únie voči konkrétnym regiónom a krajinám, a musí túto stratégiu a politiky dopĺňať. Zdroje sa musia sústrediť na krajiny, kde intervencie môžu zvýšiť účasť spoločností Únie. Malé a stredné podniky Únie, ktoré sa snažia o prístup na trhy v Ázii, Latinskej Amerike, na Blízkom východe a v Južnej Afrike, musia byť dôležitým prvkom tohto úsilia. Ak je to vhodné, zdroje by sa mali sústrediť na krajiny, ktoré dodržiavajú základné pracovné normy MOP a ktoré prispievajú ku globálnemu úsiliu o dosahovanie zníženia emisií skleníkových plynov.

3. Väzby medzi jednotlivcami s cieľom: — podporovať vysokú kvalitu partnerstiev medzi inštitúciami vysokoškolského vzdelávania v Únii a v tretích krajinách ako základ pre štruktúrovanú spoluprácu, výmenu a mobilitu, a to na všetkých úrovniach vysokoškolského vzdelávania (Akcia 2 – OBLASŤ ČINNOSTI 2: Partnerstvá s krajinami a územiami, na ktoré sa vzťahuje nástroj spolupráce s industrializovanými krajinami), v rámci programu Erasmus Mundus II, akcia 2, — dopĺňať štipendiá v rámci akcie 2 programu Erasmus Mundus financované z nástroja rozvojovej spolupráce (Akcia 2 – OBLASŤ ČINNOSTI 1: Partnerstvá s krajinami, na ktoré sa vzťahuje nástroj európskeho susedstva a partnerstva, nástroj rozvojovej spolupráce, európsky rozvojový fond a nástroj predvstupovej pomoci (predtým komponent vonkajšej spolupráce), a to podporou mobility študentov a profesorov z Únie smerom do tretích krajín, — podporovať spolu s občianskou spoločnosťou v jej najširšom zmysle lepšie pochopenie Únie ako takej, jej pozícií ku globálnym otázkam, ako aj pochopenie procesov hospodárskej, sociálnej a politickej integrácie a tak dopĺňať formálne vzťahy Únie s vládami, — podporovať spoluprácu, partnerstvá a spoločné podniky hospodárskych, sociálnych, kultúrnych, akademických a vedeckých subjektov v Únii a partnerských krajinách.

Uvedené činnosti by mali pomáhať pri vytváraní vzájomných prínosov zo spolupráce v oblasti vzdelávania, kultúry a občianskej spoločnosti. To sa zabezpečí prostredníctvom zlepšenia kvality ponúkaného vzdelávania a riešením vzájomných výziev vyplývajúcich z rozvoja znalostných spoločností. Vykonávané činnosti by mali priniesť pridanú hodnotu vzájomnej podpory myšlienok, znalostí, výsledkov výskumu a technologického rozvoja prostredníctvom akademických a odborných výmen, najmä s partnerskými krajinami, ktoré majú systémy vysokoškolského vzdelávania porovnateľné so systémami v Únii.

▼C1

Článok 6

Vykonávanie

▼M1

1. Komisia prijíma ročné akčné programy vypracované na základe viacročných programov spolupráce uvedených v článku 5 a postupuje ich súbežne Európskemu parlamentu a Rade.

▼C1

2. V ročných programoch akcií sa pre všetky alebo vybrané partnerské krajiny stanovia sledované ciele, oblasti činnosti, očakávané výsledky, riadiace postupy a plánovaná celková výška finančných prostriedkov. Programy obsahujú opis operácií, ktoré sa majú financovať, približný údaj o sumách vyčlenených na jednotlivé operácie a orientačný časový harmonogram vykonávania.

3. Ročné programy akcií prijíma Komisia v súlade s postupom ustanoveným v článku 15 ods. 2. Tento postup sa nemusí použiť pri zmenách a doplneniach akčných programov, ako sú technické úpravy, predĺženie doby vykonávania, prerozdelenie finančných prostriedkov medzi plánované operácie v rámci predpokladaného rozpočtu či zvýšenie alebo zníženie rozpočtu o menej ako 20 % pôvodného rozpočtu, ak sú tieto zmeny a doplnenia v súlade s pôvodnými cieľmi stanovenými v akčných programoch.

Článok 7

Oprávnenosť

◄

1. Na financovanie podľa tohto nariadenia na účely vykonávania akčných programov uvedených v článku 6 sú oprávnené:

a) tieto subjekty a orgány v členských štátoch a partnerských krajinách: i) verejné alebo pološtátne orgány, miestne orgány a ich zoskupenia; ii) spoločnosti, firmy a iné súkromné organizácie a podniky; iii) mimovládne organizácie; občianske skupiny a odvetvové organizácie, ako napríklad odborové zväzy, organizácie zastupujúce hospodárske a sociálne záujmy, spotrebiteľské organizácie, ženské a mládežnícke organizácie; učiteľské organizácie, organizácie odbornej prípravy, kultúrne mediálne, výskumné a vedecké organizácie; univerzity a iné vzdelávacie inštitúcie;

b) partnerské krajiny a ich regióny, inštitúcie a decentralizované orgány;

c) medzinárodné organizácie vrátane regionálnych organizácií, pokiaľ prispievajú k plneniu cieľov tohto nariadenia;

d) fyzické osoby z členských štátov a partnerských krajín alebo tretích krajín, pokiaľ prispievajú k plneniu cieľov tohto nariadenia;

▼M1

e) spoločné orgány vytvorené partnerskými krajinami a regiónmi a Úniou;

f) inštitúcie a orgány Únie, pokiaľ vykonávajú podporné opatrenia uvedené v článku 9;

▼C1

g) agentúry Európskej únie.

▼M1

2. Opatrenia, na ktoré sa vzťahuje nariadenie Rady (ES) č. 1257/96 z 20. júna 1996 o humanitárnej pomoci ( 5 ), nariadenie Európskeho parlamentu a Rady (ES) č. 1717/2006 z 15. novembra 2006, ktorým sa ustanovuje nástroj stability ( 6 ), alebo nariadenie (ES) č. 1905/2006 a ktoré sú oprávnené na financovanie podľa uvedených nariadení, sa nefinancujú podľa tohto nariadenia.

3. Financovanie zo strany Únie podľa tohto nariadenia sa nesmie použiť na financovanie obstarávania zbraní alebo streliva ani na operácie vojenského alebo obranného charakteru.

▼C1

Článok 8

Formy finančnej pomoci

1. Projekty a programy spolupráce sa budú financovať v celom rozsahu zo všeobecného rozpočtu Európskej únie alebo formou spolufinancovania s inými zdrojmi, ako sa uvádza v článku 10.

2. Financovanie vykonávania akčných programov môže mať najmä tieto právne formy:

a) dohody o grante (vrátane štipendií);

b) verejné zákazky;

c) pracovné zmluvy;

d) dohody o financovaní.

▼M1

3. Financovanie zo strany Únie sa v zásade nesmie použiť na platenie daní, cla alebo poplatkov v partnerských krajinách.

▼C1

Článok 9

Podporné opatrenia

▼M1

1. Z financovania zo strany Únie sa môžu hradiť výdavky spojené s prípravou, plnením, monitorovaním, auditom a hodnotením priamo potrebným na vykonávanie tohto nariadenia a dosiahnutie jeho cieľov, ako aj všetky ostatné výdavky na administratívu alebo technickú pomoc, ktoré Komisia vrátane jej delegácií v partnerských krajinách môže vynaložiť na riadenie operácií financovaných podľa tohto nariadenia.

▼C1

2. Tieto podporné opatrenia nemusia byť súčasťou viacročných programov, a preto sa môžu financovať mimo rozsahu ich pôsobnosti.

▼M1

3. Komisia prijíma podporné opatrenia, ktoré nie sú súčasťou viacročných programov spolupráce, a postupuje ich súbežne Európskemu parlamentu a Rade.

▼C1

Článok 10

Spolufinancovanie

1. Opatrenia môžu okrem iných spolufinancovať:

a) členské štáty, ich regionálne a miestne orgány, a najmä ich verejné a pološtátne agentúry;

b) partnerské krajiny, a najmä ich verejné a pološtátne agentúry;

c) medzinárodné organizácie a regionálne organizácie, a to aj medzinárodné a regionálne finančné inštitúcie;

d) spoločnosti, firmy, iné súkromné organizácie a podniky a iné neštátne subjekty;

e) partnerské krajiny poberajúce finančnú pomoc a iné orgány oprávnené na financovanie podľa článku 7.

2. V prípade paralelného spolufinancovania sa projekt alebo program rozdelí na niekoľko jasne identifikovateľných operácií, z ktorých každú financujú iní partneri, ktorí zabezpečujú spolufinancovanie spôsobom, ktorý vždy umožní identifikáciu konečného využitia finančných prostriedkov.

3. V prípade spoločného spolufinancovania sa celkové náklady na projekt alebo program rozdelia medzi partnerov, ktorí zabezpečujú spolufinancovanie, a zdroje sa spoja takým spôsobom, aby nebolo možné identifikovať zdroj prostriedkov na žiadnu činnosť vykonávanú v rámci projektu alebo programu.

4. Komisia môže na účely vykonávania spoločných opatrení prijímať a spravovať prostriedky na spolufinancované projekty v mene subjektov uvedených v odseku 1 písm. a), b) a c). Takéto prostriedky sa považujú za priradené príjmy v súlade s článkom 18 nariadenia Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev ( 7 ).

Článok 11

Riadiace postupy

1. Opatrenia financované podľa tohto nariadenia sa vykonávajú v súlade s nariadením (ES, Euratom) č. 1605/2002, a najmä jeho časťou dva hlavou IV.

2. Komisia môže zveriť úlohy verejného orgánu, a najmä úlohy spojené s plnením rozpočtu orgánom uvedeným v článku 54 ods. 2 písm. a) a c) nariadenia (ES, Euratom) č. 1605/2002. Orgány uvedené v článku 54 ods. 2 písm. c) uvedeného nariadenia môžu byť poverené plnením úloh verejného orgánu, ak je uznané ich medzinárodné postavenie, dodržiavajú medzinárodne uznávané systémy riadenia a kontroly a sú kontrolované verejným orgánom.

Článok 12

▼M1

Ochrana finančných záujmov Únie

1. Všetky dohody vyplývajúce z tohto nariadenia musia obsahovať ustanovenia, ktoré v súlade s nariadeniami Rady (ES, Euratom) č. 2988/95 z 18. decembra 1995 o ochrane finančných záujmov Spoločenstva ( 8 ) a (Euratom, ES) č. 2185/96 z 11. novembra 1996 o kontrolách a inšpekciách na mieste, vykonávaných Komisiou s cieľom ochrany finančných záujmov Európskych Spoločenstiev pred spreneverou a inými podvodmi ( 9 ) a s nariadením Európskeho parlamentu a Rady (ES) č. 1073/1999 z 25. mája 1999 o vyšetrovaniach vykonávaných Európskym úradom pre boj proti podvodom (OLAF) ( 10 ) zabezpečujú ochranu finančných záujmov Únie, najmä pokiaľ ide o nezrovnalosti, podvody, korupciu a akúkoľvek inú nezákonnú činnosť.

2. Dohody musia výslovne oprávňovať Komisiu a Dvor audítorov vykonávať audity vrátane auditov dokladov alebo auditov na mieste u akéhokoľvek zmluvného dodávateľa alebo subdodávateľa, ktorý prijal finančné prostriedky Únie. Tiež musia výslovne oprávňovať Komisiu vykonávať kontroly a inšpekcie na mieste v súlade s nariadením (Euratom, ES) č. 2185/96.

▼C1

3. Všetky zmluvy uzavreté v dôsledku vykonávania spolupráce musia zabezpečovať počas plnenia zmluvy a po ňom práva Komisie a Dvora audítorov podľa odseku 2.

▼M1

Článok 13

Hodnotenie

1. Komisia pravidelne hodnotí akcie a programy financované podľa tohto nariadenia, v prípade potreby alebo na žiadosť Európskeho parlamentu alebo Rady prostredníctvom nezávislých vonkajších hodnotiacich správ, aby sa uistila, či sa splnili ciele, a aby mohla sformulovať odporúčania na účely zlepšenia budúcich operácií. Tieto výsledky poskytnú spätnú väzbu pri tvorbe programov a rozdeľovaní zdrojov.

2. Komisia zasiela hodnotiace správy uvedené v odseku 1 pre informáciu Európskemu parlamentu a Rade.

3. Komisia zapojí príslušné zainteresované strany vrátane neštátnych subjektov do etapy hodnotenia spolupráce Únie ustanovenej podľa tohto nariadenia.

Článok 14

Výročná správa

Komisia skúma pokrok dosiahnutý pri vykonávaní opatrení prijatých podľa tohto nariadenia a predkladá Európskemu parlamentu a Rade podrobnú výročnú správu o vykonávaní tohto nariadenia. V správe sa uvedú výsledky plnenia rozpočtu a predstavia všetky financované akcie a programy, a pokiaľ je to možné, hlavné výsledky a vplyvy akcií a programov spolupráce.

▼C1

Článok 15

Výbor

1. Komisii pomáha výbor.

2. Ak sa odkazuje na tento odsek, uplatňujú sa články 4 a 7 rozhodnutia 1999/468/ES.

Lehota uvedená v článku 4 ods. 3 rozhodnutia 1999/468/ES je 30 dní.

3. Výbor prijme svoj rokovací poriadok.

▼M1

Článok 16

Finančné ustanovenia

Finančná referenčná suma na vykonávanie tohto nariadenia v období rokov 2007 až 2013 je 172 miliónov EUR pre krajiny uvedené v prílohe I a 176 miliónov EUR pre krajiny uvedené v prílohe II. Ročné rozpočtové prostriedky schvaľuje rozpočtový orgán v medziach finančného rámca.

▼C1

Článok 17

Zrušenie

1. Nariadenie (ES) č. 382/2001 sa zrušuje k neskoršiemu z týchto dátumov:

— 1. január 2007,

— dátum nadobudnutia účinnosti tohto nariadenia.

2. Zrušené nariadenie sa naďalej vzťahuje na právne akty a záväzky z rozpočtových rokov pred rokom 2007. Každý odkaz na zrušené nariadenie sa považuje za odkaz na toto nariadenie.

Článok 18

Preskúmanie

Komisia predloží Európskemu parlamentu a Rade najneskôr 31. decembra 2010 správu hodnotiacu vykonávanie tohto nariadenia počas prvých troch rokov, v prípade potreby aj s legislatívnym návrhom na potrebné zmeny.

Článok 19

Nadobudnutie účinnosti

Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

Uplatňuje sa od 1. januára 2007 do 31. decembra 2013.

Toto nariadenie je záväzné v celom rozsahu a priamo uplatniteľné vo všetkých členských štátoch.









▼M1

PRÍLOHA I

Zoznam industrializovaných krajín a území a iných krajín a území s vysokými príjmami, na ktoré sa vzťahuje toto nariadenie

▼C1

1. Austrália

2. Bahrajn

3. Brunej

4. Kanada

5. Čínsky Tchaj-pej ( 11 )

6. Hongkong

7. Japonsko

8. Kórejská republika

9. Kuvajt

10. Macao

11. Nový Zéland

12. Omán

13. Katar

14. Saudská Arábia

15. Singapur

16. Spojené arabské emiráty

17. Spojené štáty americké

▼M1









PRÍLOHA II

Zoznam rozvojových krajín, na ktoré sa vzťahuje toto nariadenie

Latinská Amerika

1. Argentína

2. Bolívia

3. Brazília

4. Čile

5. Kolumbia

6. Kostarika

7. Kuba

8. Ekvádor

9. Salvádor

10. Guatemala

11. Honduras

12. Mexiko

13. Nikaragua

14. Panama

15. Paraguaj

16. Peru

17. Uruguaj

18. Venezuela

Ázia

19. Afganistan

20. Bangladéš

21. Bhután

22. Barma/Mjanmarsko

23. Kambodža

24. Čína

25. India

26. Indonézia

27. Kórejská ľudovodemokratická republika

28. Laos

29. Malajzia

30. Maldivy

31. Mongolsko

32. Nepál

33. Pakistan

34. Filipíny

35. Srí Lanka

36. Thajsko

37. Vietnam

Stredná Ázia

38. Kazachstan

39. Kirgizská republika

40. Tadžikistan

41. Turkménsko

42. Uzbekistan

Stredný východ

43. Irán

44. Irak

45. Jemen

Južná Afrika

46. Južná Afrika









PRÍLOHA III

Rozdelenie finančných prostriedkov na spoluprácu s krajinami uvedenými v prílohe II

Rozdelenie finančných prostriedkov na obdobie rokov 2011 – 2013 podľa prioritných oblastí spolupráce s partnerskými krajinami uvedenými v prílohe II sa uvádza v nasledujúcej tabuľke.







Prioritná oblasť Verejná diplomacia a aktívna pomoc najmenej 5 % Podpora hospodárskeho partnerstva a obchodnej spolupráce najmenej 50 % Väzby medzi jednotlivcami najmenej 20 % Nerozdelené rezervy a administratívne náklady maximálne 10 %